## Program pomoćničkog ispita za zanimanje kovač

### NN 12/2010 (25.1.2010.), Program pomoćničkog ispita za zanimanje kovač

MINISTARSTVO GOSPODARSTVA, RADA I PODUZETNIŠTVA

248

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KOVAČ

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti u zanimanju kovač u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i životu u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se strukovne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa neformalnog i informalnog učenja, a u skladu s nastavnim planom i programom za zanimanje kovač.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada jednostavnih dijelova postupcima slobodnog ručnog kovanja | Izabrati ručne alate za slobodno ručno kovanje.  Odrediti način kovanja.  Odrediti režime i načine zagrijavanja i hlađenja otkivka i izvesti radne postupke kod slobodnog ručnog kovanja (sabijanje, istiskivanje, raskivanje, probijanje, zasijecanje i rasijecanje) škara za ručno rezanje lima ili za rezanje željeznih šipki.  Kontrolirati kvalitetu izrade. |
| Izrada jednostavnih dijelova postupcima strojnog kovanja | Izabrati alate i strojeve za strojno kovanje.  Odrediti način kovanja.  Odrediti režime i načine zagrijavanja i hlađenja otkivka te izvesti radne postupke kod slobodnoga strojnog kovanja elemenata ukrasnih ograda.  Kontrolirati kvalitetu izrade. |
| Izrada jednostavnih dijelova postupcima kovanja u ukovnjima | Izabrati strojeve i ukovnje te materijale za ukovnje.  Izračunati veličinu sirovog uloška za zadani otkivak.  Odrediti režime zagrijavanja i hlađenja otkivka te izvesti kovanje u ukovnjima viljuškastih ključeva ili manjih čekića. Kontrolirati kvalitetu izrade. |
| Izrada jednostavnih dijelova postupcima kovanja strojnim čekićima | Izabrati strojne čekiće za kovanje, odrediti režime zagrijavanja i hlađenja otkivka te iskovati jednostavni strojni dio pomoću strojnog čekića (postupcima širenja, zbijanja, istezanja). Kontrolirati kvalitetu izrade. |
| Oblikovanje jednostavnih dijelova prešama | Izabrati preše i valjke za kovanje s obzirom na njihov učinak. Odrediti režime zagrijavanja i hlađenja dijelova te izvršiti oblikovanje jednostavnih strojnih dijelova ili elemenata polužnog mehanizma na prešama.  Kontrolirati kvalitetu izratka. |
| Obrada predmeta kovačkim valjcima | Izabrati valjke za kovanje s obzirom na njihov učinak.  Odrediti režime zagrijavanja i hlađenja elemenata ukrasne građevne bravarije te ih obraditi u kovačkim valjcima.  Kontrolirati kvalitetu izrade. |
| Kovačko zavarivanje | Izabrati alat i pribor za kovačko zavarivanje.  Odrediti način zavarivanja i spojiti zavarivanjem lisnate opruge ili ukrasne elemente te kontrolirati kvalitetu izrade. |
| Kaljenje otkivanih predmeta | Odrediti režim zagrijavanja i hlađenja otkivanih reznih alata ili ručnih alata u klesarstvu te ih termički obraditi postupkom kaljenja. Kontrolirati kvalitetu termički obrađenih predmeta. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Kaljenje strojnog dijela ili alata | Izabrati režime zagrijavanja i hlađenja kod kaljenja i kaliti strojne dijelove ili alate u poljodjelstvu u vodi, ulju ili zraku.  Kontrolirati kvalitetu izrada. |
| Žarenje i normalizacija strojnih dijelova | Izabrati režime zagrijavanja i hlađenja kod žarenja i normalizacije te izvesti postupke žarenja i normalizacije manje složenih strojnih elemenata (čep) te kontrolirati kvalitetu izrada. |
| Spajanje izratka kovačkim zavarivanjem | Izabrati ručne alate i pribor za kovačko zavarivanje, odrediti način zavarivanja i spojiti zavarivanjem obruč te kontrolirati kvalitetu izrade. |
| Produženje i proširenje predmeta kovačkim iskivanjem | Izabrati ručne alate i pribor za kovačko iskivanje te iskivanjem produžiti i proširiti ručni sjekač ili dlijeta te kontrolirati kvalitetu iskovanog izratka. |
| Strojevi za izvođenje kovanja | Utvrditi i otkloniti moguće pogrešku ili smetnju u radu strojeva za kovanje i saviti strojeve u pogon. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru strukovnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju kovač.

|  |  |
| --- | --- |
| Nastavna područja | Očekivani ishodi učenja |
| Osnove proizvodnje, zaštite na radu i zaštite okoliša | Objasniti važnost organizacije rada i racionalnog korištenja materijala, strojeva i alata te energije u procesu kovanja.  Navesti bitne odredbe o zaštiti na radu, načine osobne i kolektivne zaštite, čuvanja zdravlja i zdrave čovjekove okoline u procesu kovanja. |
| Čitanje, primjena i izrada tehničko- tehnološke dokumentacije | Prepoznati i analizirati tehničke crteže, tablice i dijagrame, oznake tolerancije i kvalitete obrade u procesu kovanja.  Samostalno izraditi jednostavan radionički crtež. |
| Izbor tehničkih materijala sa stajališta obrade kovanjem prema standardnim tablicama | Navesti vrste, svojstva i označavanje lijevanog željeza i čelika te opisati njihovu primjenu u procesu kovanja.  Navesti vrste, svojstva i primjenu najvažnijih obojenih metala i njihovih legura.  Objasniti utjecaj kovanja na strukturu i svojstva čelika.  Izvršiti izbor materijala prema zahtjevu tehničkog crteža. |
| Osnove strojeva za izvođenje kovanja | Opisati vrste prijenosa snage.  Objasniti funkciju elemenata prijenosa snage.  Izračunati omjer prijenosa snage. |
| Ručna i strojna obrada kovanjem | Opisati najvažnije postupke ručne i strojne obrade kovanjem (sabijanja, istiskivanja, raskivanja, probijanja, zasječenja i rasječenja). |
| Plastična obrada dijelova | Objasniti principe rada i pojedinog postupka plastične obrade, funkciju i primjenu pojedinih alata u izradi određenog zadatka. |
| Toplinska obrada dijelova | Definirati jedinice za temperaturu i toplinu.  Izračunati prisutnu količinu topline.  Analizirati osnovne faze i postupke zagrijavanja i objasniti funkciju peći za zagrijavanje.  Nabrojiti sredstava za hlađenje i opisati režime i postupke hlađenja pojedinim sredstvima. |
| Slobodno strojno kovanje | Opisati funkcije alata i strojeva za slobodno strojno kovanje, način kovanja te odrediti režime rada. |
| Kovanje u ukovnjima i kalupima | Objasniti funkcije strojeva i ukovnja za kovanje u kalupima i izbor materijala za kovanje u ukovnjima. |
| Preše i valjci za kovanje | Objasniti funkcije preša i valjaka za kovanje i odrediti režim rada. |
| Otpad tehničkih materijala i zaštita okoliša | Objasniti važnost i navesti načine zbrinjavanja otpada u funkciji zaštite okoliša. |
| Osnove čvrstoće | Opisati vrste čvrstoće s obzirom na vlak, tlak, smicanje  Riješiti jednostavne zadatke u funkciji kovanja, a primijenjeno na elemente strojeva i uređaja za kovanje. |
| Elementi i uređaji za podmazivanje | Objasniti vrste, značaj, materijale, izvedbu i područje primjene standardnih elemenata i uređaja za podmazivanje. |
| Korozija i površinska zaštita | Nabrojiti i opisati vrste korozije i načine zaštite od korozije. |
| Izračunavanje troškova | Izračunati materijalne troškove izrade uratka.  Izračunati normu (pripremno vrijeme, glavno vrijeme i završno vrijeme rada) za izradu uratka.  Izračunati maloprodajnu cijenu uratka.  Izraditi predračun za jednostavni posao prema nalogu kupca. |

3. OCJENJIVAČKA LISTA

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Način pripreme tehničko-tehnološke dokumentacije | 0 – 10 |  |
| Priprema radnog mjesta i urednost kovačkih prostorija | 0 – 10 |  |
| Izbor postupaka, strojeva, alata i materijala na osnovu tehničke dokumentacije | 0 – 10 |  |
| Način rukovanja alatima za kovanje | 0 – 15 |  |
| Postupci rada ručnim alatima | 0 – 15 |  |
| Izvođenje postupaka kovanja zadanog uratka | 0 – 20 |  |
| Određivanje režima zagrijavanja i hlađenja kod toplinskih obrada | 0 – 10 |  |
| Izvođenje potrebnih toplinskih obrada | 0 – 10 |  |
| Mjerenje i ispitivanje gotovih uradaka | 0 – 10 |  |
| Mjere zaštite na radu | 0 – 10 |  |
| Brzina i spretnost za vrijeme izrade uratka | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-36

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-248